ตราสารหนี้ตลาดเกิดใหม่คึกคักเงินต่างชาติไหลเข้าหวังดอกสูง
อเบอร์ดีน เผยตราสารหนี้ตลาดเกิดใหม่เนื้อหอม เงินต่างชาติไหลเข้า ปลื้มเดือนเดียวเงินทะลักเข้ากอง 240 ล้านบาท ผลตอบแทนย้อนหลัง 5 เดือน 11%
7 มิ.ย. 2555

อเบอร์ดีน เผยตราสารหนี้ตลาดเกิดใหม่เนื้อหอม เงินต่างชาติไหลเข้า ปลื้มเดือนเดียวเงินทะลักเข้ากอง 240 ล้านบาท ผลตอบแทนย้อนหลัง 5 เดือน 11%
นายพงค์ธาริน ทรัพยานนท์ หัวหน้าฝ่ายตราสารหนี้ บริษัทหลักทรัพย์จัดการกองทุน (บลจ.) อเบอร์ดีน คาดว่า จะมีเงินทุนต่างชาติไหลเข้ามาลงทุนในตราสารหนี้ตลาดเกิดใหม่มากขึ้น เพื่อหาผลตอบแทนที่ดีกว่า เนื่องจากแนวโน้มดอกเบี้ยของสหรัฐที่อาจจะไม่ปรับตัวขึ้นมากนัก
“แม้ว่านักลงทุนยังคงเป็นกังวลเกี่ยวกับสถานการณ์ในประเทศสเปนและกรีซว่าจะมีทิศทางเป็นอย่างไรต่อจากนี้ แต่แนวโน้มเศรษฐกิจโลกที่ดีขึ้นและความกังวลที่ลดลงเกี่ยวกับภาวะชะลอตัวของเศรษฐกิจจีนน่าจะส่งผลดีต่อตลาดตราสารหนี้ของกลุ่มตลาดเกิดใหม่ต่อไป” นายพงค์ธาริน กล่าว
นายพงค์ธาริน ยังกล่าวอีกว่า ภายในเวลา 1 เดือน กองทุนเปิดอเบอร์ดีน อีเมอร์จิ้ง ออพพอร์ทูนิตี้ส์ บอนด์ ฟันด์ ของ บลจ.อเบอร์ดีน ซึ่งเน้นลงทุนในกองทุนรวม อเบอร์ดีน โกลบอล ซีเลค อีเมอร์จิ้ง มาร์เก็ตส์ บอนด์ ฟันด์ มีมูลค่าสินทรัพย์สุทธิ (เอ็นเอวี) เพิ่มขึ้น 240.17 ล้านบาท จากสิ้นเดือน เม.ย. 2555 มาอยู่ที่ 860.41 ล้านบาท เมื่อวันที่ 31 พ.ค. 2555 
นอกจากนี้ กองทุนเปิดอเบอร์ดีน อีเมอร์จิ้ง ออพพอร์ทูนิตี้ส์ บอนด์ ฟันด์ ยังให้ผลตอบแทนสูงที่สุดในกองทุนที่มีนโยบายลงทุนในตราสารหนี้ตลาดเกิดใหม่อีกด้วย โดยตั้งแต่ต้นปีจนถึงวันที่ 31 พ.ค. 2555 ให้ผลตอบแทน 11.69% 
ขณะที่กองทุนเปิด ไอเอ็นจี ไทย ตราสารหนี้เอเชีย ของ บลจ.ไอเอ็นจี มีผลตอบแทนย้อนหลังตั้งแต่ต้นปีจนถึงวันที่ 31 พ.ค. 2555 เท่ากับ 9.99% รองลงมาเป็นกองทุนเปิด ยูโอบี มิดเดิ้ลอีสท์ บอนด์ ของ บลจ.ยูโอบี มีผลตอบแทน 2.45% และกองทุนเปิด เค โกลบอล อีเมอร์จิ้ง มาร์เก็ต บอนด์ ของ บลจ.กสิกรไทย มีผลตอบแทน 1.33% 
อย่างไรก็ตาม กองทุนส่วนใหญ่มีผลตอบแทนย้อนหลัง 5 เดือน ลดลงจากช่วง 4 เดือนแรกของปี